《野农谣》
宋代·利登

去年阳春二月中，守令出郊亲劝农。
红云一道拥归骑，村村镂榜粘春风。
行行蛇蚓字相续，野农不识何由读。
唯闻是年秋，粒颗民不收。
上堂对妻子，炊多糴少饥号啾。
下堂见官吏，税多输少喧征求。
呼官视田吏视釜，官去掉头吏不顾。
内煎外迫两无计，更以饥躯受笞箠。
古来丘垅几多人，此日孱生岂难弃。
今年二月春，重见劝农文。
我勤自钟惰自釜，保用官司劝我氓。
农亦不必劝，文亦不必述。
但愿官民通有无，莫令租吏打门叫呼疾。
或言州家一年三百六十日，念及我农惟此日。

作者简介：利登（生卒年不详）字履道，号碧涧，南城（今属江西）人，一说金川（今属四川）人。